Batman Forever

Batman Forever er en amerikansk action-eventyr superheltfilm fra 1995 regissert av Joel Schumacher. Hovedrollen som Batman spilles av Val Kilmer, mens Robin spilles av Chris O'Donnell. I tillegg har Jim Carrey, Tommy Lee Jones og Nicole Kidman sentrale biroller.

Filmen fikk blandet mottakelse av kritikerne, men ble en stor publikumssuksess. Den ble den nest mest innbringende filmen i USA i 1995 (kun slått av Toy Story).

Den ble etterfulgt av Batman og Robin (1997).

 Handling 
Superskurkene Two-Face og Riddler slår seg sammen. Two-Face er tidligere statsadvokat Harvey Dent, men en ulykke i rettssalen ga ham en vansiring for livet og en brennende hevnlyst. The Riddler var tidligere Edward Nygma, en oversett medarbeider i Wayne Enterprises inntil han viste fram sine gåtefulle evner og sitt unike dødelige våpen. Sammen blir de en kraftig allianse som truer hele Gotham City med Ridlers nye våpen som styrer folks hjernebølger. Det er bare Batman som kan stoppe dem og redde Gotham fra en katastrofe. Bedre blir det ikke av at Batman forelsker seg i en dame ved navn Meridian og skurkene forsøker å utnytte Batmans svakheter.

 Om filmen 

 Popularitet og økonomi 
Batman Forever innbrakte hele 336,5 millioner dollar på verdensbasis, hvorav 184 millioner i USA alene.Boxofficemojo Den ble den nest mest innbringende i USA i 1995. 

Produksjonskostnadene var på 100 millioner dollar.

 Anmelderne 
Den fikk blandet til dårlig mottakelse av kritikerne, noe som gjenspeiles i at den har fått 38 % på Rotten Tomatoes. Den amerikanske filmanmelderen Roger Ebert gav den 2,5 av 4 stjerner, mens Leonard Maltin gav den 3 av 4.

De norske anmelderne var jevnt over gode. Aftenposten og Dagbladet gav den terningkast tre, Dagsavisen fire og VG fem. Anmelderne i BT mente den var den beste av de hittil tre Batman-filmene og gav mye av æren til Val Kilmer, Jim Carrey og staben av effektmakere. 

Nettsiden CINERAMA gav den terningkast fire i 2001 og skrev: «Filmen i seg selv er kanskje ikke den beste av de fire. Dette fordi den mangler et skikkelig høydepunkt og tilstrekkelig med spenning underveis. Men det er jo en kul film, og ikke minst skiller den seg fra konvensjonell action/sci-fi ved at den er mer eksotisk og sjelden, som resten av Batman-filmene». I en ny vurdering fra 2009 gav de imidlertid bare terningkast tre og skrev: «En lovende actionfilm med superbudsjett som går i vasken på grunn av tragisk misscasting».

 Annet 
Filmens soundtrack, "Where Are You Now?", ble produsert av Lenny Kravitz.

Ifølge regissøren oppstod det flere problemer under innspillingen grunnet oppførselen til Val Kilmer og Tommy Lee Jones.

 Rollebesetning 
 Val Kilmer : Batman/Bruce Wayne
 Tommy Lee Jones : Two-Face/Harvey Dent
 Jim Carrey : Riddler/Edward Nygma
 Nicole Kidman : Dr. Chase Meridian
 Chris O’Donnell : Robin/Dick Grayson
 Michael Gough : Alfred Pennyworth
 Pat Hingle : Commissioner Gordon
 Drew Barrymore : Sugar Debi Mazar : Spice
 Elizabeth Sanders : Gossip Gerty
 René Auberjonois : Dr. Burton
 Joe Grifasi : Bank-Security
 Dennis Paladino : Moroni
 Kimberly Scott : Margaret
 Jon Favreau : Assistent
 Ed Begley junior : Fred Stickley

 Referanser 

 Eksterne lenker 


Forever
Kategori:Filmer fra 1995
Kategori:Superheltfilmer fra USA
Kategori:Actionfilmer fra USA
Kategori:Eventyrfilmer fra USA
Kategori:Filmer basert på DC Comics
Kategori:Engelskspråklige filmer
Kategori:Filmer lagt til oppdiktede steder
Kategori:Oppfølgerfilmer